ཞི་རྒོལ་ཆེན་མོ།
ལོ་རྒྱུས་ཐོག་ཏྲེ་བོའི་ཕ་རྩ་བུ་རྒྱུད་ཀྱི་རིང་ལ་དགྲ་བོ་ལ་ཁ་བཏད་བཅལ་རབས་ཡོངས་རྫོགས་གཅིག་གཅིག་གཉིས་གཉིས་བྱས་ནས་འབྲི་བ་སྐབས་སུ་མ་བབས་པས་བསྐྱུར་ལ། དུས་འགྱུར་བྱུང་བ་ནས་རང་ཁོངས་ཏྲེ་བོའི་ཁུལ་དང་མདོ་དབུས་གང་ས་ནས་བསྟན་སྲུང་དྭངས་བླངས་དམག་གི་གྲས་ལ་འཛུལ་ནས་རྒྱལ་སྲུང་དགྲ་འཐབ་ཇི་ལྟར་བྱས་པའི་ལོ་རྒྱུས་འགངས་ཆེ་བ་དེ་རིགས་ཀྱང་ཐེངས་འདིར་ཟུར་འཇོག་གིས་འདིར་སྐབས་སུ་བབ་པ་གཙོ་བོ་ས་བྱིའི་ཞི་རྒོལ་ནས་འགོ་འཛུགས་བྱས་ཏེ་མདོ་ཁམས་ཏྲེ་བོ་ཁུལ་ཀྱི་ཞི་བའི་འོས་ལངས་ཐེངས་ག་ཚོད་བྱས་པ་དང༌། དེ་དག་ནང་ཞུགས་པའི་མི་གྲངས། དགྲ་བོའི་མཚོན་ཆ་དང༌། ཉེས་རྡུང་འོག་འདས་གྲོངས་སོང་རིགས་ཀྱི་གྲངས་ཁ། དུས་བཀག་བཙོན་འཇུག་དང་རྡུང་བརྡེབས། བཀག་ཉར་དང་རྗེས་བཅད། དེ་བཞིན་དགོན་སྡེ་ཁག་གི་གྲྭ་བཙུན་དང་གཞིས་གྲོང་ཁག་གི་མི་དམངས་ལ་དོན་མེད་གནོན་བཙིར་མི་སྤྱོད་ལས་འདས་པ་ཇི་ལྟར་བྱས་རིགས་བཅས་ཀྱི་ངོ་སྤྲོད་ཕྱོགས་བསྡོམས་ཙམ་བཀོད་ན། ཕྱི་ལོ་ ༢༠༠༨ ཟླ་ ༨ ཚེས་ ༡ རྒྱ་ནག་དམག་འཛུགས་དུས་ཆེན་མཛད་སྒོའི་ཐོག་དཀར་མཛེས་བོད་རིགས་རང་སྐྱོང་ཁུལ་གྱི་དྲུང་ཆེ་ལི་ཁྲང་ཕིང་གིས་ལས་འགུལ་སྔ་ཕྱི་བསྡོམས་པའི་ ༥༠ ལྷག་བྱུང་ཡོད་ལུགས་ཀྱི་བསྒྲགས་གཏམ་སྤེལ་ཡོད། དེ་ནི་ཕྱི་ལོ་ ༢༠༠༨ ཟླ་ ༣ ཚེས་ ༡༠ ནས་ཟླ་ ༧ ཚེས་ ༣ བར་གྱི་དོན་སྐྱོན་ཕྱོགས་བསྡོམས་བྱས་པའི་བསྒྲགས་གཏམ་ཞིག་རེད། ཟླ་བ་ ༣ རིང༌། དཀར་མཛེས་ཁུལ་དུ་གང་ས་ནས་ཞི་བའི་འོས་ལངས་ཐེངས་ ༡༥༠ ལྷག་སྤེལ་ཡོད་པ་རེད། ང་ཚོས་འདི་ནས་དཔང་རྟགས་དང་ར་འཕྲོད་གསལ་པོ་ལྡན་པའི་ཐོག་ནས་ཐག་གཅོད་ཐུབ་པ། ཕྱི་ཟླ་ ༣ ཚེས་ ༡༠ ནས་ ༢༠༠༩།༦།༡༥་བར་ཞི་བའི་འོས་ལངས་ཀྱི་གྲངས་༢༣༧་ ་་་་་་་་་་་་་་་་་་་་་་་ལྷག་བྱུང་ཡོད། འོས་ལངས་དེ་དག་གི་ནང་མི་འབོར་མང་སྐབས་སྟོང་ཚོ་གསུམ་བརྒལ་བ་དང༌། ཉུང་སྐབས་མི་གྲངས་གཅིག་བཅས་པ་ཡང་བྱུང་ཡོད། དུས་སྐབས་དེ་དག་གི་ནང་ར་འཕྲོད་གསལ་པོ་བྱུང་བའི་རྒྱ་མིས་ལྐོག་བསད་དང་རྡུང་བསད། དངོས་བསད་བསྡོམས་པས་མི་གྲངས་ ༢༥ བྱུང་ཡོད། དུས་བཀག་བཙོན་འཇུག་བྱས་པ་ར་འཕྲོད་དཔང་རྟགས་ཡོད་རིགས་བསྡོམས་པས༡༣༧ བྱུང་ཡོད། ད་ལྟར་ཁྲིམས་ཆོད་དུས་བཀག་བཙོན་དུ་ཡོད་པ་ ༡༢༣ དེ་མིན་རྡུང་བརྡེབས་ཕོག་ནས་རིག་འཚོ་མི་ཟིན་པ་དང༌། དུས་བཀག་ཁྲིམས་ཆོད་མ་ཡིན་པར་གློར་བུར་འཛིན་བཟུང་ཐེབས་པ་ ༨༢༠་ ལྷག དབང་པོ་སྐྱོན་ཅན་བྱས་པ་ཡང་བརྒྱ་ཕྲག་ལྷག་བྱུང་ཡོད། གཞན་ཉེས་རྡུང་རག་པ་ནི་སྟོང་ཕྲག་བརྒལ་ཞིང་། དེ་རིགས་ས་ཁུལ་སྲིད་གཞུང་གིས་བཀོད་ཁྱབ་ཙམ་མ་ཡིན་པར། རྒྱ་ནག་དབུས་གཞུང་གིས་བཀོད་ཁྱབ་བརྒྱུད་སི་ཁྲོན་ཞིང་ཆེན་རང་ནས་འཆར་གཞི་ལྡན་པའི་དྲག་ལས་བྱས་པ། རྒྱ་ནག་གཞུང་གིས་བཏོན་པའི་གསར་འགྱུར་དང་དྲྭ་ལམ་ཁག་དུ་མ་ནས་ར་འཕྲོད་གསལ་པོ་ཐུབ་པ་ཞིག་རེད། ད་བར་ཉེས་ཡོལ་དང༌། ག་སོང་ཆ་མེད་མེད་ཆགས་པའང་ཉུང་ཉུང་མིན། འོས་ལངས་ནང་ཞུགས་མཁན་ཁག་གཅིག་རྒྱ་དམར་གྱི་གསར་འགྱུར་དང་དྲྭ་རྒྱ་སོགས་རྒྱུད་ལམ་ཁག་གང་ས་ནས་སུ་ཞིག་གིས་རྩིས་སྤྲོད་བྱེད་ན་རྒྱ་སྒོར་ཁྲི་ཕྲག་གི་བྱ་དགའ་སྟེར་རྒྱུའི་སྒྲག་གཏམ་སྤེལ་བ་དཔེར་ན། ཕྱི་ལོ་ ༢༠༠༨ ཟླ་ ༥ ཚེས་ ༧ ཉིན་དཀར་མཛེས་ཁུལ་སྤྱི་བདེ་ཅུས་ཀྱི་༢༠༠༨འཇུ་བཟུང་བཀའ་རྒྱ་ཨང་དང་པོ། ཞེས་པ་ཞིག་བཀྲམ་ནས་རྫོང་ཁག་སོ་སོའི་སྤྱི་བདེ་ཅུས་དང་སྤྱི་བདེ་ཡན་ལག་ཅུས། ཤང་དང་གྲོང་རྡལ་སོ་སོའི་སྤྱི་བདེ་མངགས་གཏོང་ཁང༌། ༢༠༠༨ ཕྱི་ཟླ་ ༣ པ་ནས་བཟུང༌། མི་རིགས་ཁ་བྲལ་གཏོང་མཁན་ཆེས་ཉུང་ཤས་ཤིག་གིས་བོད་ཁུལ་དུ་རྒྱལ་ཁབ་ཀྱི་བདེ་འཇགས་ལ་གནོད་འཚེ་བཏང་བའི་དོན་རྐྱེན་བྱུང་ནས་མི་སྣ་ཤི་རྨས་དང་རྒྱུ་ནོར་ལ་གྱོང་གུད་ཚབས་ཆེན་བཟོས་ཡོད། རྒྱལ་ཁབ་ཀྱི་བདེ་འཇགས་ལ་གནོད་འཚེ་ཚབས་ཆེན། ཆབ་སྲིད་བརྟན་བརླིང་ལ་ཤུགས་རྐྱེན་ཚབས་ཆེན། སྤྱི་ཚོགས་བདེ་འཇགས་ཀྱི་སྒྲིག་ལམ་ལ་གཏོར་བཤིག་ཚབས་ཆེན། མི་དམངས་མང་ཚོགས་ཀྱི་ཚེ་སྲོག་དང་རྒྱུ་ནོར་ལ་གནོད་པ་ཚབས་ཆེན་བཟོས་པ་རེད། ཞིབ་བཤེར་བྱས་པར་བརྒྱུད། ཚེ་རིང་ནད་མེད་སོགས་མི་ ༣༦ ལ་ནག་ཉེས་བསགས་པའི་དོགས་གཞི་ཡོད་ཅིང༌། ད་ལྟར་མི་༣༦ དེ་བྲོས་བྱོལ་བྱེད་བཞིན་ཡོད་པ་རེད། འཛིན་བཟུང་བཀའ་རྒྱ་དེ་ས་གནས་སོ་སོའི་སྤྱི་བདེ་ལས་བྱེད་པའི་ལག་ཏུ་འབྱོར་རྗེས། དུས་ཐོག་ཏུ་འཇུ་བཟུང་བྱ་རྒྱུའི་ལས་ཀ་བཀོད་སྒྲིག་བྱས་པ་དང༌། དོགས་ཡོད་ཉེས་ཅན་མཐོང་ཚེ་དེ་མ་ཐག་ཏུ་བཀག་ཉར་བྱེད་དགོས། ཁུངས་སྣེ་རྙེད་མཁན་གྱི་ཐེར་འདོན་གོང་ཞུ་བྱེད་མཁན་དང༌། འཇུ་བཟུང་བྱེད་པར་བྱས་རྗེས་ཡོད་མཁན་གྱི་ལས་ཁུངས་དང་མི་སྒེར་ལ་བྱ་དགའ་ངེས་ཅན་ཞིག་སྟེར་རྒྱུ་ཡིན། རང་འགུལ་གྱིས་རང་ཉེས་རང་ཞུ་བྱེད་མཁན་གྱི་དོགས་ཡོད་ཉེས་ཅན་ལ་བཅའ་ཁྲིམས་ལྟར་ཐག་གཅོད་གུ་ཡངས་བྱ་རྒྱུ་ཡིན། ཞེས་བཀོད་ཡོད་པ་རེད། བརྡ་ཁྱབ་བཀའ་རྒྱ་དེའི་འབྲེལ་བ་བྱེད་ཡུལ་དཀར་མཛེས་ཁུལ་སྤྱི་བདེ་ཅུས་དང༌། དཀར་མཛེས་རྫོང་སྤྱི་བདེ་ཅུས། གསེར་རྟ་རྫོང་སྤྱི་བདེ་ཅུས། བྲག་མགོ་རྫོང་སྤྱི་བདེ་ཅུས་བཅས་ཀྱི་ཁ་པར་ཨང་གྲངས་སོགས་བཀོད་པའི་འཛིན་བཟུང་བཀའ་རྒྱའི་ནང་གསལ། དཀར་མཛེས་ནས་ཡིན་པ་མི་གྲངས་ ༥ དང༌། ལྕོག་རི་ནས་ཡིན་པ་མི་གྲངས་ ༤ བཅས་ཀྱི་པར་དང་གཟུགས་ཀྱི་དབྱིབས་སོགས་ཀྱང་གསལ་པོ་བཀོད་དེ་ས་གནས་གང་སར་ཁྱབ་བསྒྲགས་ཀྱིས་འགྲེམས་སྤེལ་བྱས་ཡོད་པ ་རེད། མི་སྤྱོད་ལས་འདས་པའི་གནོན་ཤུགས་དེ་འདྲའི་འོག་ནས་རང་ཡུལ་ལ་སྡོད་ཐབས་བྲལ་ཏེ་ཉིན་གབ་མཚན་འགྲོས་དང༌། ཟས་བཅད་གཉིད་བཅག་གིས་བཙན་བྱོལ་དུ་ཡོང་མཁན་མང་པོ་ཞིག་བལ་ཡུལ་དང་རྒྱ་གར། ཡོབ་རོབ་ཁག ཀོ་པོ་ཊ་སོགས་རྒྱལ་ཁབ་མང་པོའི་ནང་དུ་ཡོང་མཁན་ ༡༠༠ མ་ཟིན་ཙམ་སླེབས། དེ་དག་གི་ནང་ནས་རྒྱ་དམག་གི་མེ་མདའ་བཞུས་པའི་རྨ་ཤུལ་དང༌། ཡན་ལག་ཉམས་ཉེས་སོང་བའི་དཔང་རྟགས་བསུབས་ཐབས་མེད་པ་བསྟན་ཆོག་ཆོག་ཏུ་ཡོད་པའང་ཉུང་ཉུང་མིན། དྲང་བདེན་མ་ཡིན་པའི་གནོན་བཙིར་ཇི་ཙམ་བྱས་པ་དེ་ཙམ་གྱིས་མ་ཚིམས་པར། ཞི་བའི་འོས་ལངས་བྱེད་མཁན་རྒྱ་ཆེ་སེར་སྐྱ་མི་དམངས་ཚོར། འོས་བབས་མེད་པའི་ཉེས་བརྡ་དང་དྲག་སྤྱོད་ཀྱི་འཇིགས་སྐུལ་རབ་དང་རིམ་པར་བྱས་ཡོད། དཔེར་ན། དཀར་མཛེས་མི་མང་སྲིད་གཞུང་གིས་ ༢༠༠༨ ཟླ་ ༧ ཚེས་ ༢༡ ཉིན་སྤེལ་བའི་དཀར་མཛེས་མི་མང་སྲིད་གཞུང་གི་བསྒྲགས་གཏམ་ཞེས་པ་དེའི་ནང༌། ཟིང་ཆ་བསླངས་པའི་དགོན་པ་དང་གྲྭ་བཙུན་ལ་ཐག་གཅོད་ནན་པོ་བྱ་རྒྱུའི་སྐོར་གྱི་གཏན་འབེབས། དཀར་མཛེས་བོད་རིགས་རང་སྐྱོང་ཁུལ་མི་དམངས་སྲིད་གཞུང་གི་བཀའ།